**Ansøgningsskema til CISUs Oplysningspulje**

**A. Basale informationer om samarbejdspartner**

|  |  |  |  |  |
| --- | --- | --- | --- | --- |
| **Navn på *samarbejdspartner*** | Centre for Coordination of Voluntary Work and Research (CECOWOR) | | | |
| Adresse | No. 10 D, Poovathamman Koil Street Krishnakuram Villupuram Dt. 604-202, Tamil Nadu, India | | | |
| Telefon | 0091 9994 277 284 | E-mail | Cecowor@gmail.com | |
| Hjemmeside | https://cecoworblog.wordpress.com/ | Evt. Facebook, blog, Youtube kanal, Flickr etc. | | https://www.facebook.com/cecoworgingee |

**B. Aktiviteten**

1. **AKTIVITETEN. Giv en kort beskrivelse af, det I søger om støtte til**
   1. *Hvad er formålet med aktiviteten?*
   2. *Hvorfor er det vigtigt? Og hvorfor skal den realiseres nu?*
   3. *Hvad består aktiviteten af?*
   4. *Hvis oplysningsaktiviteten ikke skal foregå på dansk skal det beskrives hvorfor, og hvordan I vil nå målgruppen for aktiviteten.*
   5. *Hvordan hænger aktiviteten sammen med foreningens øvrige arbejde og brug af pro-midler?*
   6. *Hvordan inddrager I erfaringer fra eventuelle tidligere oplysningsaktiviteter?*
   7. *Er der tale om en oplysningsaktivitet, der før har været gennemført af foreningen? Hvis ja, hvad har man lært i foreningen og hvad påtænker man at gøre anderledes i forhold til sidst?*

|  |
| --- |
| * 1. Formålet er at give danskerne et indblik i en indisk hverdag i børnehøjde kontra en dansk hverdag. Med det ønsker vi at gøre opmærksom på uligheder i vores levevilkår og dermed informere og engagere deltagerne til at udfordre strukturel ulighed og uretfærdighed. Men vi vil også gøre opmærksom på de mange ligheder: vi vil illustrere et dansk og indiske børneliv med alt hvad det indebærer af skolegang, leg med venner, pligter i hjemmet, aftensmad, lektier og sovetid. Dermed ønsker vi at bringe de to lande tættere på hinanden, nuancere fortællingen om udviklingslandene, og vække en følelse af global solidaritet i deltagerne.   1.2. For at nå verdensmålene er det helt centralt at mennesker opfatter sig selv som verdensborgere og medansvarlige for den globale udvikling. Det vil Aktion Børnehjælp bidrage til gennem oplysning om globale temaer med udgangspunkt i eksempler fra Indien. Ved at give den almene dansker indblik i, hvordan levevilkårene er i Indien, tydeliggør vi både de forskelligheder og ligheder der er mellem et indisk og dansk børneliv. Vi oplever, at mange danskere forbinder Indien med danske virksomheders outsourcing, verdensomspændende call-centre og en (tidligere) rekordhøj årlig stigning i BNP. De bliver overraskede over, at mere end en femtedel i Indien lever under fattigdomsgrænsen, afhængige af en dagløn for at få mad på bordet. Den side af Indien mener vi er vigtig at gøre opmærksom på også eksisterer.  Projektet er særligt aktuelt i en COVID-19 tid, hvor vi er begrænset i at rejse udenfor landegrænserne, men hvor omstændighederne i særlig grad kalder på global solidaritet og samarbejde. Vi giver projektdeltagerne en mulighed for at føle sig tættere på et andet land og en anden kultur i en krisetid, hvor rejser bliver aflyst på stribe, og hvor vi har tendens til at lægge vægt på det nationale fællesskab og fokusere på os selv.  1.3. Aktiviteten består overordnet af en visuel skildring af en hverdag på landet i Indien kontra Danmark. Konkret involverer det 1) at filme, redigere og indsamle baggrundsviden til filmklip om børneliv i Indien og Danmark og 2) en udstilling på Dokk1. **Filmklip:** I samarbejde med Aktion Børnehjælps partner, CECOWOR i Sydindien, vil vi skabe kontakt til tre indiske familier som er involveret i vores projekter og som har interesse i at deltage. Vi vil tilknytte en eller flere lokale filmfotografer. Filmfotografen besøger de tre familier i projektets opstart og optager en kort introduktionsfilm og tager nogle billeder af familien. Materialet samt baggrundsinformation om familierne uploades til en hjemmeside, som vil supplere filmklippene. Hjemmesiden vil løbende blive opdateret med nyt fra familierne i Indien og Danmark.  Filmfotografen vil være ansvarlig for at udlevere et videokamera til hver familie og sætte dem grundigt ind i, hvordan det fungerer. Familierne skal selv filme over to måneder og bliver instrueret i at filme fra tre aspekter af deres hverdag: familieliv, skoleliv og fritidsliv. Fotografen besøger familierne efter 2 uger for at tjekke kvaliteten at optagelserne. Det giver mulighed for at give familien yderligere træning og sikre en høj kvalitet. De udleverede videokameraer vil efterfølgende blive doneret til CECOWOR, til brug i deres fremtidige arbejde i samarbejde med Aktion Børnehjælp.  I Danmark vil en frivillig kommunikationsmedarbejder fra Aktion Børnehjælp stå for at optage introduktionsfilm blandt tre danske børnefamilier, tage billeder og indsamle baggrundsinformation til hjemmesiden, samt instruere dem i at filme i hverdagen. Vi forventer, at de danske familier selv har smartphones af god nok kvalitet til at optage klip fra deres hverdagsliv efterfølgende.  Frivillige fra Aktion Børnehjælp vil efterfølgende redigere filmklippene i samarbejde med sekretariatet og med støtte fra en ekstern filmklipper.  **Udstillingen:** Udstillingen finder sted på Dokk1 og strækker sig over en uge. Udstillingen vil bestå af en skærm med to sæt høretelefoner tilsluttet. Filmklippene går automatisk i gang på forudbestemte tidspunkter af dagen – f.eks. klip om morgenmad starter klokken 9:00, frokost klokken 13, og aftensmad klokken 18. Klip fra Indien og Danmark vises i forlængelse af hinanden for på bedste vis at fremhæve kontraster og ligheder imellem de to. Interesserede besøgende kan stoppe op og se med, tage høretelefonerne på, eller selv sætte et klip på, hvis de kommer udenfor de programsatte tider. Seerne kan også scanne en QR-kode på skærmen, som bringer dem til hjemmesiden, hvor de kan læse mere om familierne.  Vi håber på at afholde eventet i forbindelse med, at Dokk1 laver et display med indiske forfattere og litteratur, for på den måde at sætte konteksten. Dokk1 har ifølge tal fra 2015/16 gennemsnitligt 4000 brugere om dagen alle ugens dage.  1.4. Oplysningsaktiviteten vil foregå på dansk og filmklippene tekstes på dansk, men vi vil lægge vægt på at formidle størstedelen visuelt, så budskabet illustreres tydeligt og er forståeligt for deltagere i alle aldre.  1.5. En af Aktion Børnehjælp to formålsparagraffer er at *udbrede kendskabet til børn og unges livsvilkår og relaterede forhold i udviklingslande.* Aktion Børnehjælp har siden 1965 arbejdet med uddannelse og sundhed blandt børn og unge i Indien, hvorfor indeværende projekt ligger i naturlig forlængelse af vores indsatsområder. Vi formidler løbende om vores arbejde og forholdene i Indien gennem vores eksterne medier (FB, web, e-nyhedsbrev og magasin). Derudover har alle vores projekter et element af oplysningsarbejde i Danmark, blandt andet i form af indiske, kulturelle begivenheder, og gennem vores fadderskaber er vi vant til at knytte bånd mellem danskere og indere.  1.6. Vi vil drage på erfaringerne fra tidligere videoprojekter, hvor både danskere og lokale i Indien har været involveret. Herfra har vi erfaring med hvad vi skal være særligt opmærksom på når man filmer, hvad og hvordan vi fanger seerne og visuelt format. Derudover har både ansatte og organisationens mange frivillige en masse erfaring indenfor formidling og visuel kommunikation fra studie, arbejdsliv og andet engagement, som vi vil trække på. I planlægningen trækker vi på vores store kendskab til Indien og vores indiske partners viden og erfaringer.  1.7. Der er ikke tale om en aktivitet som før har været gennemført af Aktion Børnehjælp. |

1. **SUCCESKRITERIER. Beskriv konkret hvad I vil opnå med aktiviteten**
   1. *Beskriv de kriterier der skal være opfyldt, for at I har nået jeres mål med aktiviteten.*
   2. *Hvordan vil I måle om succeskriterierne er opfyldt?*

|  |
| --- |
| 2.1. Vores mål er at nå ud til så mange besøgende på DOKK1 som muligt henover en (sommer)uge for at oplyse om og skabe refleksion over hverdagsliv og levevilkår for udsatte børn i Indien kontra i Danmark.  Det er et kriterie at få en central plads i bygningen som mange besøgende passerer, fx hall’en eller ved bunden af trappesatsen. Det er muligt at aftale med DOKK1s ansatte.  Succeskriterier:   * Minimum 300 mennesker ser dagligt installationen og af dem tager 50-100 personer en folder eller scanner QR-koden på skærmen. * Deltagerne reflekterer efterfølgende over børneliv i Indien og ser det i forhold til børneliv i Danmark. * Deltagerne har fået en større viden om Indien og ligheder og uligheder med Danmark.   2.2 Vi vil måle på kriterierne gennem   * Besøgstæller på vores hjemmeside, som fortæller os hvor mange som scanner QR-koden og besøger landingssiden. * Optælling af antal foldere udleveret. * Observationer og samtaler med deltagerne på udstillingsstedet udført af Aktion Børnehjælps frivillige. De frivillige vil være til stede to-tre hverdagseftermiddage og en-to formiddage i weekenden, hvor vi med udgangspunkt i en kort interviewguide vil spørge ind til deltagernes oplevelse. Her vil vi også observere trafikken omkring udstillingsområdet. * Evt. stigning i besøgende på Aktion Børnehjælps Facebook-side og hjemmeside. |

1. **LÆRINGSMÅL. Opstil de læringsmål I har for aktiviteten**
   1. *Hvad ønsker I som forening at blive klogere på med aktiviteten? (Hellere få konkrete og realiserbare mål end mange ufokuserede mål, der ikke er realiserbare).*
   2. *Hvordan vil I sikre opsamling og videndeling fra aktiviteten i jeres forening? Og hvem er ansvarlig?*

|  |
| --- |
| 3.1 Med denne aktivitet ønsker vi:   * At få mere erfaring med oplysnings-events i Danmark, der rækker udover skriftlige- og sociale medier * At få erfaring med at bruge filmmediet til at fortælle engagerende historier relateret til vores arbejde i Indien * At lære mere om og beskæftige os med en dansk målgruppe, der ikke allerede kender til organisationen og vores arbejde   3.2 Programleder ved Aktion Børnehjælp, Anja Nielsen, har det overordnede ansvar. Projektet udføres af Aktion Børnehjælps frivilliggruppe i Aarhus, hvor de to tovholdere samt kommunikationsgruppen har det daglige ansvar.  Vi indsamler viden gennem analyse af og evaluering på den indsamlede data under udstillingen. Frivilliggruppen sikrer intern videndeling gennem regelmæssige møder og via deres facebookgruppe. Ved projektets afslutning vil frivilliggruppen i Aarhus præsentere en afsluttende evaluering for alle ansatte og frivillige ved Aktion Børnehjælp. Derudover vil frivillige og programlederen sammen sikre løbende videndeling med resten af organisationen gennem internt ugenyhedsbrev, i fælles facebookgruppe, i SharePoint og på fællesmøder. Dertil vil vi dele historierne og resultaterne på sociale medier efter installationen. |

1. **MÅLGRUPPE. Beskriv hvem aktiviteten primært henvender sig til**
   1. *Hvem er det vigtigst, at I får i tale med aktiviteten? (Vær gerne meget specifik i jeres beskrivelse af målgruppen og om der er særlige hensyn til den).*
   2. *Hvordan appellerer særligt I til den målgruppe?*
   3. *Hvad skal målgruppen have lært af aktiviteten?*

|  |
| --- |
| 4.1 Vi henvender os særligt til børn samt voksne i selskab med børn. Det vil sige forældre, bedsteforældre og pædagoger/lærer. Af samme årsag planlægger vi at afholde aktiviteten tidligt i sommerperioden, hvor denne målgruppe besøger Dokk1 i dagtimerne, og endnu ikke er rejst afsted på sommerferie. Vi ønsker at nå en målgruppe, som ikke nødvendigvis selv opsøger viden om globale temaer, men som gennem deres børn vil kunne relatere og engagere sig i emnet. Målet med aktiviteten er dog overordnet at skabe interesse blandt besøgende på Dokk1. Denne gruppe består af et bredt udsnit af borgere og turister i Aarhus, herunder studerende, børnefamilier, pensionister med flere.  4.2 Vi appellerer særligt til målgruppen gennem både tema, lokation og visuel formidling. Børn og voksne vil kunne genkende de aktiviteter og den hverdag som skildres gennem filmklippene. Samtidig vil udstillingen kunne bidrage til en diskussion blandt de to generationer, hvor voksne er med til at oplyse børn om de forskelle der er blandt verdens børn. Samtidig besøger mange børnefamilier allerede Dokk1, hvorfor de naturligt vil møde vores udstilling. Udstillingen kræver desuden hverken planlægning eller tilmelding, hvorfor deltagere kan ‘bruge’ udstillingen som det passer dem bedst. De kan stoppe op i længere tid, de kan se klippene i deres fulde længde, de kan se ét eller flere klip, og de kan besøge hjemmesiden og læse videre der. Det giver en fleksibilitet som passer godt til børnefamilier.  4.3 Målgruppen skal lære konkret om Indien og hverdagen blandt udsatte børn i Indiens landområder. Samtidig får de indblik i globale temaer som ulighed og uretfærdighed i kontrasten mellem levevilkår blandt danske og indiske børn. Vi forventer samtidig, at målgruppen lærer om global solidaritet, idet de kan spejle egne (danske) erfaringer med at være forældre og børn i livet hos en indisk familie. |

1. **TEMAER. Beskriv hvordan I arbejder med de fire punkter nedenfor** (hvis I gør det)

*5.1 Hvordan inddrager I jeres partner i Syd planlægning og gennemførelse af aktiviteten?*

*5.2 Hvordan fortæller I om de strukturelle årsager til fattigdom og ulighed?*

*5.3 Hvordan indgår FN’s Verdensmål i jeres aktivitet?*

*5.4 Hvordan arbejder I med løsningsorienterede og konstruktive vinkler på jeres budskaber?*

|  |
| --- |
| 5.1 Vi samarbejder i øjeblikket med CECOWOR om to rettighedsprojekter blandt romaer, stammefolk og lavkaster i Sydindien. Vi vil bruge dette partnerskab som springbræt til indeværende projekt. For at kunne skabe et godt samarbejde med de indiske børnefamilier, som skal optræde i filmklippene, kræver det en stærk og tillidsfuld relation. Derfor vil CECOWOR etablere vores kontakt til familier, som allerede er en del projekterne. CECOWOR vil også understøtte vores arbejde med deres viden om området og dets beboere og hjælpe med at facilitere aktiviteten i Indien. Vi vil også benytte projektet til at udbrede viden om de temaer og familier som Aktion Børnehjælp og CECOWOR allerede beskæftiger sig med, såsom romaer, diskrimination, uddannelse og rettigheder.  5.2 Vi lader vores subjekter – det vil sige indiske børn og familier – selv føre ordet i filmklippene. Derfor vil vi ikke direkte oplyse vores danske målgruppe om strukturelle årsager til fattigdom og ulighed. Vi forventer dog, at den visuelle præsentation og kontrasten mellem et indisk og dansk børneliv vil lede til refleksioner over og diskussioner om netop årsager bag fattigdom og ulighed. Vi vil desuden give projektdeltagere mulighed for at søge yderligere information om emnet ved at følge QR-koden ved udstillingen, tage en folder, eller læse mere på Aktion Børnehjælps hjemmeside.  5.3 Vi arbejder med flere af FNs verdensmål. Først og fremmest er projektet i sig selv et udtryk for uddannelse i bæredygtig udvikling (verdensmål 4, delmål 4.7), idet vi gennem oplysning uddanner målgruppen i globale temaer og bidrager til, at de opfatter sig selv som verdensborgere med et globalt medansvar. Derudover berører vi tematisk verdensmål 1 om at afskaffe fattigdom, verdensmål 2 om at stoppe sult, verdensmål 3 om sult og trivsel, verdensmål 4 om uddannelse og verdensmål 10 om mindre ulighed. I den visuelle præsentation af disse temaer lægger vi desuden vægt på forbindelser og ligheder mellem Danmark og Indien, hvilket vi forventer til bidrage til en følelse af global solidaritet og en nærhed på tværs af grænser og kulturer. Det relaterer sig direkte til verdensmål 17 om partnerskaber for handling.  5.4 Gennem vores præsentation giver vi et bud på en mere nuanceret præsentation af forholdene i et udviklingsland. I stedet for at præsentere familierne fra Indien som ofre eller som nogen det er’ synd for’, vælger vi at lægge vægt på deres hverdagsliv, som er karakteriseret ved glæder, venskaber, udfordringer, latter, kærlighed og sorger. Ved at vise klippene sideløbende med klip fra Danmark lægger vi desuden ikke kun vægt på forskelligheder men også på ligheder. Dermed håber vi på at vække empati fremfor sympati blandt vores danske målgruppe. Vi arbejder med løsningsorienterede og konstruktive vinkler på den måde, at vi giver ordet til “folket” - i Indien, såvel som i Danmark - og inviterer dem til at reflektere over deres eget ansvar for at være med til at skabe bæredygtig udvikling. |

1. **PLANLÆGNING. Skriv gerne i punktform (tids)planen for gennemførelse af aktiviteten**

*6.1 Tidsplan for aktiviteten*

*6.2 Hvilken grad af frivilligt engagement og bidrag forventer I?*

*6.3 I hvilket omfang vil det være nødvendigt at aflønne?*

*6.4 Beskriv aftaler med Syd-partner og evt. andre organisationer i Danmark om aktiviteten.*

|  |
| --- |
| 6.1 2021:   * Januar -februar: Research, planlægning, aftale med Dokk1, kontakt til filmfotograf i Indien samt familier i Indien og Danmark, og udformning af storyboard * Marts – april: Filmoptagelser i Indien og Danmark * Maj: Filmredigering, opsætning af landingsside * Januar – maj: Koordinering med Dokk1, udformning af skema til frivillige til observation og dataindsamling, og udformning af interviewguide til dataindsamling * Juni: Udstilling på Dokk1 og dataindsamling * Juli: Evaluering * August: Afrapportering   6.2. Projektet planlægges og udføres af Aktion Børnehjælps frivilliggruppe i Aarhus. Derudover vil vores indiske partner bidrage til projektet. Vi forventer, at de frivillige i Danmark hver afsætter 4-5 timer i den uge installationen løber og ligeledes 10 timer månedligt op til installationen.  6.3 Projektet drives hovedsageligt af frivillige kræfter. Vi søger til honorar, per diems under landsbybesøg samt transportudgifter til den indiske filmfotograf samt honorar til en ekstern filmklipper. Ansatte i sekretariatet vil desuden lægge nogle ulønnede timer i arbejdet.  6.4 Vi samarbejder allerede med CECOWOR, vores partner i Sydindien. CECOWOR har givet tilsagn til at udvide samarbejdet med dette projekt. Vi er i kontakt med en indisk filmfotograf, og vi forventer enten at samarbejde med ham eller en af hans kontakter. |

1. **KOMMUNIKATION. Beskriv hvordan I vil formidle jeres aktivitet**
   1. *Hvordan formidles aktiviteten internt i foreningen?*
   2. *Hvordan kommunikeres udadtil om aktiviteten?*
   3. *Er der elementer af aktiviteten, som kan interessere medierne, og hvordan skal disse kommunikeres?*

|  |
| --- |
| 7.1 Aktiviteten vil blive formidlet via vores interne ugentlige nyhedsbrev, frivilliggruppen på Facebook, og interne møder i frivilliggrupperne og fællesmøder.  7.2 Vi vil bruge vores eksisterende medier til at kommunikere og aktiviteten, herunder Facebook, hjemmesiden, Instagram, månedligt nyhedsbrev og halvårligt magasin.  7.3 Ja, der bør være elementer, der kan kommunikeres og har interesse, da det foregår på et offentligt sted med et oplysende formål og en god fortælling bag. Vi vil aktivt tage kontakt til lokalavis og Aarhus Stiftstidende, ved sidstnævnte har vi allerede to kontakter der har tilbudt. Derudover vil vi arbejde på et videoklip af installationen i fx TV2 Øst med en frivillig, der fortæller om projektet. |